和鄧舍人讀之罘碑二十韻
作者：韋驤
朝代：宋

paragraphs: 之罘之碑何所刻，昔者秦人紀秦德。
風鎪日鑠斷璞昏，雨暴冰殘老龜坼。
微芒遺字三四行，容易歷年千五百。
文詞事實可考求，賴有子長修簡策。
始皇末年氣益矜，輕視天下夸功名。
玉墀金戶厭宫殿，不遠萬里爲游行。
鼓鐘帷帳不移徙，所至毫髮皆如情。
温寒凊暑迴造化，絕深度險安經營。
徐市盧生巧窺測，浪語神仙致君惑。
東巡亟欲見三山，從此海壖来轍跡。
神仙杳邈不可攀，六龍迴首滄波碧。
從臣無以慰躊躇，請陳勳業刊諸石。
高文大句如形容，将以榮耀傳無窮。
銀鈎玉箸勒未久，變故恍惚如飄風。
人心恚望鬼神怒，滈池神怪俄符同。
禍秦非胡日在國，長城未畢咸陽空。
空遺此石蒼崖裏，萬古悠悠辨終始。
雖然篆刻半缺訛，至今不得藏虚美。
世人往往愛瑰奇，蠟澤松烟印之紙。
覽觀莫不哀所爲，豈獨玩焉而已矣。